**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 05.03.2024, ora 08:00 – 06.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 06.03.2024, ora 07:00**

**RÂURI**

**Debitele au fost, în general, staționare**, exceptând râurile Crişul Negru, Crişul Alb şi cursul mijlociu şi inferior al Someşului unde au fost în scădere.

Debitele se situează la valori peste mediile multianuale lunare pe râurile din bazinul Vișeu, bazinele superioare ale Someșului Mare și Jiului, bazinul superior și mijlociu al Bistriței, cursul Prutului și pe unii afluenți ai Oltului mijlociu. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Argeș, Buzău, Trotuș, Rm. Sărat, Bârlad, cursul Ialomiței, pe unii afluenți din bazinele inferioare ale Jiului, Oltului și Bistriței, afluenții Prutului și pe unele râuri din Dobrogea.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele Caraş, Nera, Cerna şi cursurile superioare al Bârzavei şi Timişului unde vor fi în creştere uşoară datorită precipitațiilor prognozate, cedării apei din startul de zăpadă şi propagării.

Sunt posibile creșteri de niveluri și debite, pe unele râuri mici şi din alte zone de deal și munte, datorită precipitațiilor lichide, prognozate, cedării apei din stratul de zăpadă din zonele montane aferente și propagării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 05-06.03.2024 a fost în scădere, având valoarea de 6400 m3/s**, sub media multianuală a lunii martie (6700 m3/s).

În aval de Porţile de Fier debitele au fost în scădere la Gruia și pe sectorul Oltenița – Tulcea, staționare la Calafat și Giurgiu și în creștere pe sectorul Bechet - Zimnicea.

**Debitul la intrarea în țară (secțiunea Baziaș) va fi în scădere (6200 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Călăraşi – Tulcea şi în creştere pe sectorul Corabia – Oltenița.

***Se situează în faza I de apărare următoarele sectoare de dig:***

- Tudor Vladimirescu, Sf. Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 05.03.2024, ora 08:00 –06.03.2024, ora 06:00**

**ÎN ŢARĂ**

Valorile termice au scăzut față de intervalul anterior în cea mai mare parte a țării, astfel încât doar în zonele intracarpatice și în cele deluroase din sud au mai caracterizat o vreme deosebit de caldă. În regiunile extracarpatice a fost nebulozitate joasă, cu perioade de variabilitate după-amiaza, și izolat a plouat slab sau a burnițat. În restul teritoriului au fost înnorări temporare și local s-au semnalat averse, trecător însoțite de descărcări electrice. La altitudini mari au fost precipitații sub formă de lapoviță și ninsoare. Vântul a prezentat local intensificări, cu viteze în general între 45 și 55 km/h în sud, vest și centru. S-a menținut strat de zăpadă local la munte, care la ora 20 măsura, în platformele stațiilor meteorologice - până la 135 cm în Munții Făgăraș. Temperaturile maxime s-au încadrat între 4 grade la Bârlad și 19 grade la Vărădia de Mureș, Lugoj, Dej, Țebea, Caransebeș, Săcuieni, Gurahonț și Timișoara, iar la ora 06 se înregistrau valori termice cuprinse între -7 grade la Miercurea Ciuc și 9 grade la Șiria. A fost ceață local în Moldova și pe alocuri în sudul Olteniei și estul Transilvaniei.

*Observaţii: de ieri de la ora 6 au fost în vigoare 5 mesaje de atenționare cod galben pentru fenomene meteorologice periculoase imediate, 4 emise de către SRPV Bacău și 1 de către SRPV Sibiu.*

**LA BUCUREŞTI**

Deși în scădere ușoară, valorile termice diurne s-au menținut peste cele specifice datei. Cerul a fost noros în prima parte a zilei și noaptea, când trecător a burnițat, iar în rest a fost variabil. Vântul a suflat slab și moderat. Temperatura maximă a fost de 12 grade la Afumați și 13 grade la Filaret și Băneasa, iar la ora 06 se înregistrau 4 grade la Afumați și Băneasa și 5 grade la Filaret.

**3. Prognoza meteorologică în intervalul 06.03.2024, ora 08:00 –07.03.2024, ora 08:00**

**ÎN ŢARĂ**

Valorile termice vor scădea în cea mai mare parte a țării. Temperaturile maxime se vor situa între 5 și 16 grade, iar cele minime între -1 și 6 grade. Cerul va avea înnorări, iar aria ploilor se va extinde, astfel încât acestea se vor semnala pe parcursul zilei mai ales în jumătatea nord-vestică a teritoriului, unde pe arii restrânse vor fi și descărcări electrice, apoi cu precădere în sud, centru și est. Seara și noaptea în Moldova, Transilvania și zonele deluroase din sud vor fi precipitații mixte, iar la munte treptat vor predomina ninsorile. Cantitățile de apă vor depăși pe alocuri 20 l/mp. Vântul va sufla slab și moderat, cu unele intensificări în centru, sud și la munte (viteze în general de 40...55 km/h). Dimineața și noaptea, pe alocuri va fi ceață.

**LA BUCUREŞTI**

Cerul va avea temporar înnorări, iar în prima parte a zilei și în cursul nopții vor fi condiții de burniță sau ploaie slabă. Vântul va sufla slab și moderat, cu ușoare intensificări noaptea (viteze de 30...40 km/h). Temperatura maximă, peste media caracteristică datei, va fi în jur de 11 grade, iar cea minimă de 2...3 grade.

**4. Buletin nivometeorologic pentru perioada 05.03.2024 ora 20 - 06.03.2024 ora 20**

**Masivul Făgăraș:** **RISC MODERAT (2)**

La peste 1800 m: temperaturile vor înregistra o scădere ușoară, devenind la noapte și mâine predominant negative, ce va duce la formarea unei cruste subțiri de gheață la suprafața stratului actual, umezit în partea sa superioară, mai ales la altitudini de 1800-2000 m. Sunt așteptate ninsori moderate în cursul zilei de mâine, care vor depune local 5-10 cm de zăpadă proaspătă, mai consistente însă în cursul serii de mâine și a nopții ce va urma. Pe versanții nordici și în zona crestelor, în interior, sunt prezente mai multe cruste de gheață, iar spre sol cristale tip cupă. În apropierea crestelor se mențin cornișele și plăcile de vânt mai vechi, iar pe văile și zonele adăpostite troiene de peste 2 metri. Pe pantele mai înclinate, mai ales la supraîncărcări, stratul mai puțin stabilizat și încă umezit din zona superioară poate aluneca peste straturile mai vechi și dure din interior, iar unele structuri mai vechi de plăci de vânt se mai pot rupe. Se pot declanșa avalanșe de dimensiuni medii și cu totul izolat mai mari pe unele văi nordice, cu depozite mai însemnate de zăpadă, iar în cazuri excepționale se poate disloca un strat mai consistent de zăpadă, care să alunece peste zona din profunzime constituită din cristale tip cupă sau peste sol, riscul fiind moderat(2).

La altitudini mai mici de 1800 m: zăpada este umezită și de dimensiuni relativ reduse. Temperaturile pozitive și temporar ploile vor favoriza în continuare umezirea și topirea zăpezii. La altitudini de 1600-1800 m, mai ales la supraîncărcări, stratul umezit de la suprafață, cu rezistență mai scăzută, poate aluneca peste cel vechi și dur și produce avalanșe de dimensiuni mici și izolat medii, riscul fiind redus(1).

**Munţii Bucegi:** **RISC MODERAT (2)**

La peste 1800 m: ușoara răcire a vremii va aduce ninsori slabe la noapte și în cursul zilei de mâine, ce vor depune câțiva centimetri de zăpadă proaspătă și mai consistente în cursul serii și al nopții de miercuri spre joi. În partea superioară a zăpezii se întâlnește pe alocuri un strat cu rezistență mai redusă, în special pe versanții cu orientare nordică și estică, în multe cazuri depus peste cruste mai vechi de gheață, iar pe anumite văi și pante umbrite sunt acumulări mai mari de zăpadă. În interior sunt mai multe cruste de gheață, intercalate cu zone ce au rezistență scăzută, formate din cristale tip cupă. Pe fondul scăderii temperaturilor stratul de zăpadă parțial umezit în partea superioară, în special de la altitudini de 1800-2200 m, va îngheța, iar peste el se va depune noul strat de zăpadă. La supraîncărcări mai mari stratul cu rezistență mai redusă din partea superioară, în special de pe versanții nordici și estici, poate fi dislocat, ceea ce poate duce la declanșări de avalanșe mici și izolat medii. Riscul va fi moderat (2).

Sub 1800 m: stratul este de dimensiuni relativ mici și se va mai tasa ușor pe fondul temperaturilor diurne pozitive și temporar al ploilor, pe versanții sudici fiind discontinuu. Răcirea vremii va aduce ninsori înspre altitudini de 1500 m. Mai ales pe versanții estici și nordici, la altitudini de 1600-1800 m, pe pantele mai înclinate și la supraîncărcări mai mari, stratul umezit de la suprafață poate fi dislocat și vor fi condiții pentru avalanșe de dimensiuni mici. Riscul va fi redus (1).

**Munţii Țarcu-Godeanu:** **RISC MODERAT (2)**

La peste 1800 m: în cursul zilei de mâine se vor semnala ninsori moderate, care vor depune local peste 10 cm de zăpadă proaspătă, iar stratul va înregistra creșteri mai consistente în seara și noaptea ce vor urma. Stratul de zăpadă este umezit, mai ales la altitudini apropiate de 1800 m, iar noaptea și dimineața va forma o crustă superficială de gheață pe fondul temperaturilor negative. Stratul actual prezintă rezistență parțial scăzută în partea sa superioară, iar în versanții nordici, este în general compact și stabilizat spre bază. Pe văi și în zonele adăpostite se mențin troienele și depozitele mari de 1-2 metri, iar în zona crestelor cornișele. Mai ales la supraîncărcări, vor fi condiții pentru declanșarea unor avalanșe de dimensiuni în general medii care pot angrena zăpada proaspătă care se va depune, iar în anumite cazuri și unele straturi din profunzime. Riscul declanșării avalanșelor va fi moderat(2).

La altitudini mai mici de 1800 m: zăpada s-a topit accentuat, este puternic umezită, iar temperaturile diurne pozitive și ploile vor favoriza tasarea zăpezii. Spre finalul intervalului va ninge înspre altitudini de 1600 m. Pe anumite văi și zone adăpostite este zăpadă veche acumulată în depozite, compacte în cea mai mare parte. Mai ales la altitudini de de 1600-1800 m, în special la supraîncărcări, stratul umezit de la suprafață, cu rezistență scăzută, poate aluneca peste cel vechi sau peste sol și produce curgeri sau avalanșe de dimensiuni mici și cu totul izolat medii spre 1800 m, în ansamblu riscul fiind redus (1).

**Munţii Parâng-Şureanu:** **RISC MODERAT (2)**

La peste 1800 m: scăderea temperaturilor va duce la înghețarea stratului de zăpadă actual de la altitudini de 1800-2000 m, umezit în partea sa superioară, dar și la noi ninsori, care vor depune local peste 10 cm în cursul zilei de mâine, iar în cursul serii și a nopții ce va urma la ninsori mai consistente, ce vor duce la o creștere a riscului în zilele următoare. În zona crestelor se mențin cornișele mai vechi și unele structuri tip placă de vânt, iar în zonele adăpostite sunt acumulări mai însemnate de zăpadă. În profunzime sunt unele straturi cu rezistență redusă, alcătuite în principal din cristale de tip cupă, dar și fațetate, mai ales pe versanții nordici și în apropierea crestelor. Straturile superioare cu rezistență moderată și zăpada proaspătă ce se va depune pot aluneca peste structurile mai dure din interior, ducând la declanșarea de avalanșe medii și cu totul izolat mari, riscul fiind prezent în special pe versanții nordici și estici, fiind amplificat la suprasarcini, pe pantele suficient de înclinate. Riscul declanșării avalanșelor va fi moderat(2).

Sub 1800 m: stratul este puternic umezit, de dimensiuni reduse și se vor semnala precipitații mixte, temporar ninsori spre finalul intervalului spre altitudini de 1600 m. Mai ales la altitudini de 1600-1800 m, pe anumite văi și zone adăpostite, sunt depozite mai mari de zăpadă. Pe pantele mai înclinate și la supraîncărcări mari, stratul umezit de la suprafață poate fi dislocat și vor fi condiții pentru avalanșe izolate, de dimensiuni în general mici. Riscul va fi redus (1).

**Munţii Rodnei:** **RISC MODERAT (2)**

La peste 1800 m: răcirea vremii va aduce ninsori moderate în cursul zilei de mâine, ce vor depune local peste 10 cm de zăpadă proaspătă, și mai consistente în seara și noaptea următoare, peste stratul actual, mediu stabilizat și umezit la altitudini de 1800-2000 m, dar care în cursul acestei nopți va forma o crustă de gheață la suprafață pe fondul scăderii temperaturii. În profunzime zăpada este mai compactă, cu cruste de gheață intercalate. Pe văile umbrite și în zonele adăpostite sunt troiene şi acumulări mari de zăpadă, iar în zona crestelor cornișe și plăci vechi de vânt. Pe pantele suficient de înclinate, stratul de la suprafaţă cu rezistență mai redusă din partea superioară dar și zăpada proaspătă care se va depune, pot aluneca peste straturile mai vechi și mai stabile din profunzime, ceea ce poate genera unele avalanșe de dimensiuni mici și medii, mai ales la supraîncărcări mari. Riscul va fi moderat (2).

La altitudini mai mici de 1800 m: stratul de zăpadă, deși este de dimensiuni mai reduse, mai prezintă pe pantele nordice și estice depozite însemnate, în special la altitudini de 1600-1800 m. Zăpada actuală este puternic umezită, dar va îngheța treptat pe fondul scăderii temperaturilor și al transfomării precipitațiilor în ninsoare. Mai ales la supraîncărcări, pe pantele suficient de înclinate, stratul din partea superioară poate fi dislocat și vor fi condiţii de declanșare a unor avalanșe de dimensiuni mici și izolat medii. Riscul se menține moderat (2).

**Munţii Călimani-Bistriţei:** **RISC MODERAT (2)**

La peste 1800 m: se vor semnala ninsori moderate în cursul zilei de mâine, ce vor depune local 5-10 cm de zăpadă proaspătă, ninsorile fiind mai consistente în seara și noaptea ce vor urma. Stratul actual este mediu stabilizat și ușor umezit la suprafață, iar pe fondul răcirii vremii va produce o crustă de gheață la suprafață, peste care se va depune zăpada proaspătă. În profunzime zăpada este mai dură, cu cruste de gheață intercalate și cristale de tip cupă spre bază. Pe văile și în zonele adăpostite sunt troiene şi acumulări mai mari de zăpadă, iar în zona crestelor cornișe și plăci vechi de vânt. Pe pantele suficient de înclinate, în special pe versanții nordici și estici, și mai ales la supraîncărcări, stratul de la suprafaţă, cu rezistență mai redusă, dar și zăpada proaspătă care se va depune vor putea aluneca peste straturile mai vechi și mai stabile din profunzime și declanșa avalanșe de dimensiuni mici și medii. Riscul declanșării avalanșelor va fi moderat (2).

Sub 1800 m: stratul de zăpadă este mai scăzut și este umezit în cea mai mare parte. Pe anumite pante și văi mai umbrite se mai întâlnesc depozite importante. Răcirea vremii va aduce mai ales ninsori, dar și lapoviță sau ploaie la altitudini de sub 1500 m la orele amiezii. Mai ales la altitudini de peste 1600 m, pe pantele cu acumulări de zăpadă, vor fi condiții pentru avalanșe de dimensiuni în general mici. Riscul va fi redus (1).

**Masivul Ceahlău:** **RISC REDUS (1)**

Sunt așteptate ninsori moderate, ce pot depune local peste 5 cm de zăpadă proaspătă mâine, în cursul zilei, fiind ulterior mai consistente în cursul serii și al nopții. Mai ales la altitudini de peste 1600 m și pe anumite văi și zone mai adăpostite sunt acumulări mai însemnate de zăpadă, iar în rest stratul are dimensiuni mai reduse și este în mare parte stabilizat. Pe pantele suficient de înclinate și cu acumulări de zăpadă, se pot declanșa unele avalanșe de dimensiuni în general mici și cu totul izolat medii. Riscul declanșării avalanșelor va fi redus (1).

**Masivul Vlădeasa:** **RISC REDUS (1)**

Stratul de zăpadă are dimensiuni reduse și este puternic umezit, iar precipitațiile moderate din cursul zilei vor fi temporar sub formă de ploaie, iar spre finalul intervalului și de ninsoare la peste 1600 m, ceea ce va duce la depunerea unui strat de zăpadă proaspătă. Pe văile și unele pantele adăpostite sunt acumulări mai mari de zăpadă.

**Evoluția vremii din ultimele 24 de ore:**

Vremea a fost mult mai caldă decât normalul termic al acestei perioade. Cerul a fost variabil, cu unele înnorări trecătoare. Pe arii restrânse s-au semnalat precipitații mixte, în general slabe, ce au avut și caracter de aversă astăzi la orele amiezii, mai ales sub formă de ploaie la altitudini sub 1800 m și trecător lapoviță și ninsoare peste această altitudine. În cursul serii și al nopții vântul a prezentat unele intensificări temporare de 30-40 km/h în zonele înalte din nordul Carpaților Orientali și ale masivelor Făgăraș și Bucegi, iar pe crestele vestice ale Carpaților Meridionali trecător cu 50-60 km/h, slăbind spre dimineață la valori moderate. Pe arii restrânse s-a semnalat ceață. Stratul de zăpadă nu a prezentat variații semnificative în zonele înalte, iar în zonele mai joase a scăzut cu până la 6 cm (Iezer - Rodnei).

**În data de 05.03.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 135 cm la Bâlea-Lac, 113 cm la Vf. Țarcu, 64 cm la Vf. Omu, 34 cm la Păltiniș, 21 cm la Parâng, 3 cm la Cuntu;

**Carpaţii Orientali:** cm la Vf. Călimani, 34 cm la Vf. Lăcăuți,30 cm la Vf. Iezer, 25 cm la Ceahlău-Toaca, 19 cm la Bucin;

**Carpaţii Occidentali:** 9 cm la Vf. Vlădeasa.

**Prognoza vremii în intervalul 05.03.2024 ora 20 - 06.03.2024 ora 20:**

Deși temperaturile vor continua să scadă, vremea va fi mai caldă decât normalul termic al acestei perioade în continuare, mai ales în Carpații Occidentali și în vestul celor Meridionali. Cerul va fi temporar noros. În cursul serii și al nopții pe arii restrânse se vor semnala precipitații mixte slabe, trecător ploi la altitudini de sub 1500 m și lapoviță și ninsori peste 1500 m, iar mâine aria precipitațiilor va fi în extindere, în special în masivele vestice și nordice, unde pe arii restrânse cantitățile de apă vor depăși 15-20 l/mp, și local în rest. Acestea vor avea și caracter de aversă și vor fi mâine sub formă de ploaie la altitudini joase și predominant sub formă de lapoviță și ninsoare la peste 1600 m în Carpații Occidentali și în vestul celor Meridionali, iar în Carpații Orientali cu lapoviță și ninsori de la peste 1300 m. Vântul va sufla slab și moderat, cu ușoare intensificări pe creste. Pe arii restrânse se va semnala ceață.

**Temperaturi prognozate în intervalul 05.03.2024 ora 20 - 06.03.2024 ora 20:**

**Peste 1800 m:** temperaturi minime: -8…-2 grade; temperaturi maxime: -3… 4 grade;

**Sub 1800 m:** temperaturi minime: -4…2 grade; temperaturi maxime: 0…7 grade.

**Vânt la peste 2000 m:** din sector predominant nordic, cu viteze de 30-40 km/h.

**Izoterma de 0 grade:** în scădere de la 1500 - 1800 m spre 1200 - 1600 m, cu cele mai coborâte valori în Carpații Orientali.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române, Garda Naţională de Mediu - Comisariatul Judeţean*** ***Argeş*** şi ***Agenţia pentru Protecţia Mediului*** ***Argeş*** informează despre producerea, în data de 05.03.2024, la ora 09:00, unei poluări accidentale a apei râului Cotmeana cu produs petrolier (60 l ţiţei şi 20 l apă sărată) în zona localităţii Cocu, judeţul Argeş, din cauza unei avarii la o conductă ce aparţine OMV Petrom. Poluarea s-a manifestat prin prezenţa irizaţiilor petroliere pe suprafaţa apei râului Cotmeana pe o lungime de aproximativ 600 m. De asemenea, a fost afectată o suprafaţă de circa 20 mp de sol (teren public). Au fost amplasate baraje absorbante pe cursul apei. S-au luat măsuri de curăţare a zonei afectate.

**3. Pe Marea Neagră**

***A.B.A. Dobrogea Litoral*** informează că în data de 05.03.2024, ora 13:00, a fost semnalată prezența unui delfin eșuat pe plaja din municipiul Constanța, zona Cazino – The View.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 04.03.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: MS-2 (mun. Târgu Mureş)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

***Administrația Națională Apele Române*** şi ***Garda Naţională de Mediu - Comisariatul Judeţean*** ***Bacău*** informează că în data de 04.03.2024, ora 13:00, ca urmare a unor fenomene naturale, au apărut scurgeri de produse petroliere în vecinătatea Parcului Central Taşbuga (OMV Petrom SA), comuna Asău, judeţul Bacău. A fost afectată o suprafaţă de 1000 mp de sol. Personalul OMV Petrom a intervenit prin montarea de baraje absorbante.

OMV Petrom menţionează că în zona respectivă nu există instalaţii de extracţie, transport sau depozitare produse petroliere şi că apa izvorâtă natural antrenează potenţial produs petrolier din afloriment.

Reprezentanţi ai A.B.A. Siret Bacău s-au deplasat în zonă pentru verificarea aspectelor semnalate.

S-au dispus măsuri de intervenţie pentru stoparea fenomenului şi o măsură pentru OMV Petrom de documentare exactă a cauzelor şi măsurile tehnice ce se pot lua în vederea prevenirii poluării solului şi apei cu produs petrolier din aflorimentul respectiv.

***Agenţia pentru Protecţia Mediului*** ***Argeş*** informează despre producerea, în data de 05.03.2024, la ora 07:30, unei poluări accidentale a solului cu 60 l de apă sărată, în zona localităţii Poiana Lacului, judeţul Argeş, din cauza unei avarii la o conductă ce aparţine OMV Petrom. A fost afectată o suprafaţă de aproximativ 20 mp de sol (teren public). S-a intervenit pentru remedierea avariei şi ecologizarea zonei afectate.

***Garda Forestieră Timişoara*** informează despre producerea, în data de 04.03.2024, ora 17:00, unui incendiu de litieră pe raza Ocolului Silvic Ilia, în zona localităţii Vorţa, judeţul Hunedoara. A fost afectată o suprafață de 5,83 ha în fond forestier proprietate privată. Incendiul a fost stins în aceeaşi zi, la ora 20:00, de către personalul silvic, pompieri și cetățeni. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Ploieşti*** informează despre producerea, în data de 04.03.2024, ora 16:30, unui incendiu de litieră şi coronament pe raza Ocolului Silvic Verbila, în zona localităţii Apostolache, judeţul Prahova. A fost afectată o suprafață de 0,46 ha în fond forestier proprietate publică a statului. Incendiul a fost stins în aceeaşi zi, la ora 17:00, de către personalul silvic. Cauza izbucnirii incendiului este utilizarea focului deschis în zona limitrofă fondului forestier.

***Garda Forestieră Ploieşti*** informează despre producerea, în data de 04.03.2024, ora 19:30, unui incendiu de litieră pe raza Ocolului Silvic Verbila, în zona localităţii Podenii Vechi, judeţul Prahova. A fost afectată o suprafață de 3,0 ha în fond forestier proprietate publică a statului. Incendiul a fost stins în aceeaşi zi, la ora 21:30, de către personalul silvic și cetățeni. Cauza izbucnirii incendiului este utilizarea focului deschis în zona limitrofă fondului forestier.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 04.03.2024-05.03.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**